62018TJ0485_RES
(Byla T‑485/18)
Compañía de Tranvías de la Coruña, SA
prieš
Europos Komisiją
2020 m. vasario 6 d. Bendrojo Teismo (trečioji kolegija) sprendimas
„Galimybė susipažinti su dokumentais – Reglamentas (EB) Nr. 1049/2001 – Komisijos dokumentai, susiję su Sąjungos teisės nuostatos išaiškinimu – Trečiojo asmens parengti dokumentai – Valstybės narės parengti dokumentai – Reglamentas (EB) Nr. 1370/2007 – Dalinis atsisakymas leisti susipažinti – Visiškas atsisakymas leisti susipažinti – Pareiga motyvuoti – Išimtis, susijusi su teismo proceso apsauga – Viršesnis viešasis interesas“
Europos Sąjungos institucijos – Visuomenės teisė susipažinti su dokumentais – Reglamentas Nr. 1049/2001 – Teisės susipažinti su dokumentais išimtys – Pareiga motyvuoti – Apimtis
(SESV 296 straipsnio antra pastraipa; Europos Parlamento ir Tarybos reglamento Nr. 1049/2001 4 straipsnis)
(žr. 19–21, 87 punktus)
Europos Sąjungos institucijos – Visuomenės teisė susipažinti su dokumentais – Reglamentas Nr. 1049/2001 – Teisės susipažinti su dokumentais išimtys – Teismo proceso apsauga – Apimtis – Procesinio lygiateisiškumo principo laikymasis – Gero teisingumo vykdymo ir teismo proceso vientisumo principas – Šių principų taikymas ir per prejudicinio sprendimo priėmimo procedūras
(Europos Parlamento ir Tarybos reglamento Nr. 1049/2001 4 straipsnio 2 dalies antra įtrauka)
(žr. 38–40, 52–56 punktus)
Europos Sąjungos institucijos – Visuomenės teisė susipažinti su dokumentais – Reglamentas Nr. 1049/2001 – Teisės susipažinti su dokumentais išimtys – Teismo proceso apsauga – Taikymo sritis – Dokumentai, parengti ne tik teismo proceso tikslais, bet ir galintys kelti pavojų atitinkamos institucijos galimybei gintis minėtame procese – Įtraukimas – Sąlygos
(Europos Parlamento ir Tarybos reglamento Nr. 1049/2001 4 straipsnio 2 dalies antra įtrauka)
(žr. 41–43 punktus)
Europos Sąjungos institucijos – Visuomenės teisė susipažinti su dokumentais – Reglamentas Nr. 1049/2001 – Teisės susipažinti su dokumentais išimtys – Valstybės narės parengti dokumentai – Valstybės narės galimybė prašyti institucijos neatskleisti dokumentų – Procedūriniai padariniai – Valstybei narei ir Sąjungos institucijai tenkanti pareiga motyvuoti sprendimą neleisti susipažinti su dokumentais – Apimtis
(Europos Parlamento ir Tarybos reglamento Nr. 1049/2001 4 straipsnio 1–3, 5 dalys ir 8 straipsnis)
(žr. 68–70 punktus)
Europos Sąjungos institucijos – Visuomenės teisė susipažinti su dokumentais – Reglamentas Nr. 1049/2001 – Teisės susipažinti su dokumentais išimtys – Viršesnis visuomenės interesas, kuriuo pateisinamas dokumentų atskleidimas – Sąvoka – Konkretus pareiškėjo interesas – Netaikymas
(Europos Parlamento ir Tarybos reglamento Nr. 1049/2001 4 straipsnio 2 dalis)
(žr. 79–81 punktus)
Santrauka
2020 m. vasario 6 d. priimtu Sprendimu Compañia de Tranvías de la Coruña / Komisija (T‑485/18) Bendrasis Teismas iš dalies patenkino Compañía de Tranvías de la Coruña, SA (toliau – ieškovė) ieškinį dėl 2018 m. birželio 7 d. Europos Komisijos sprendimo, kuriuo, taikant Reglamentą Nr. 1049/2001 (
1
), iš dalies arba visiškai atsisakyta suteikti ieškovei galimybę susipažinti su dokumentais, susijusiais su Prancūzijos Respublikai perduota Komisijos nuomone dėl metro linijų sutarties galiojimo iki 2039 m., panaikinimo. Ši byla suteikė Bendrajam Teismui galimybę paaiškinti tam tikrus aspektus, susijusius su teismo proceso apsauga, kaip tai suprantama pagal Reglamentą Nr. 1049/2001 (
2
).
2017 m. gruodžio 19 d. ieškovė, remdamasi Reglamentu Nr. 1049/2001, paprašė leisti susipažinti su keliais Komisijos mobilumo ir transporto generalinio direktorato dokumentais, susijusiais su Komisijos Prancūzijos Respublikai pateikta nuomone dėl metro linijų sutarties galiojimo iki 2039 m.
2018 m. birželio 7 d. Komisija priėmė ginčijamą sprendimą, kuriuo iš dalies arba visiškai atsisakė suteikti galimybę susipažinti su 27 prašomais dokumentais, motyvuodama tuo, kad jų atskleidimas pakenktų vykdomam teismo procesui bylose, kuriose vėliau buvo priimtas 2019 m. kovo 21 d. Sprendimas Mobit ir Autolinee Toscane (
3
), ir bylose, kuriose vėliau buvo priimta 2018 m. liepos 12 d. Nutartis RATP / Komisija (
4
) ir 2019 m. rugsėjo 12 d. Nutartis RATP / Komisija (
5
). Iš esmės ji manė, kad visi dokumentai, su kuriais visiškai ar iš dalies nebuvo leista susipažinti, patenka į Reglamento Nr. 1049/2001 4 straipsnio 2 dalies antroje įtraukoje numatytos išimties taikymo sritį, nes jie yra susiję su Reglamento Nr. 1370/2007 (
6
) 8 straipsnio 3 dalies aiškinimu, kuris buvo analizuojamas bylose, kuriose buvo priimtas Sprendimas Mobit ir Autolinee Toscane.
Nagrinėdamas ieškinį dėl šio Komisijos sprendimo panaikinimo Bendrasis Teismas iš pradžių nurodė, kad teismo proceso apsauga visų pirma reiškia, kad turi būti užtikrintas tiek procesinio lygiateisiškumo principo laikymasis, tiek geras teisingumo vykdymas ir teismo proceso vientisumas.
Be to, Bendrasis Teismas konstatavo, kad nagrinėjamų Komisijos vidaus dokumentų, kurie nebuvo parengti konkretaus ginčo tikslais atskleidimas galėjo tiek neigiamai paveikti gerą teisingumo vykdymą ir teismo proceso vientisumą, tiek pažeisti procesinio lygiateisiškumo principą, nes šie dokumentai susiję su atitinkamos Reglamento Nr. 1370/2007 nuostatos, kuri priimant ginčijamą sprendimą taip pat buvo nagrinėjama per Teisingumo Teisme vykusį teismo procesą, t. y. bylose, kuriose buvo priimtas Sprendimas Mobit ir Autolinee Toscane, aiškinimu.
Viena vertus, dėl gero teisingumo vykdymo ir teismo proceso vientisumo Bendrasis Teismas nusprendė, kad jeigu nagrinėjami vidaus dokumentai būtų atskleisti ieškovei ginčijamo sprendimo priėmimo dieną, galėtų būti daromas (net jeigu taip būtų vien visuomenės manymu) išorinis spaudimas teisminei veiklai ir pakenkta diskusijų Teisingumo Teisme sklandumui. Kita vertus, dėl procesinio lygiateisiškumo principo Bendrasis Teismas pažymėjo, kad šių dokumentų atskleidimas galėtų sukelti viešą diskusiją dėl atitinkamos Reglamento Nr. 1370/2007 nuostatos aiškinimo. Tokiomis aplinkybėmis galima kritika Komisijai galėtų paveikti jos ginamą poziciją bylose, kuriose buvo priimtas Sprendimas Mobit ir Autolinee Toscane, todėl pažeisti procesinio lygiateisiškumo principą.
Be to, Bendrasis Teismas nusprendė, kad šių vertinimų nepaneigia aplinkybė, kad teismo procesas, per kurį buvo priimtas Sprendimas Mobit ir Autolinee Toscane, buvo prejudicinio sprendimo priėmimo procedūra. Iš tiesų gero teisingumo vykdymo kriterijus ir procesinio lygiateisiškumo principas, kuriais siekiama užtikrinti procesinę pusiausvyrą tarp teismo proceso šalių, užtikrinant šių šalių teisių ir pareigų lygybę, visų pirma kiek tai susiję su įrodymų pateikimo ir rungimosi teisme taisyklėmis, yra taikomi ir per prejudicinio sprendimo priėmimo procedūras.
Galiausiai, Bendrojo Teismo teigimu, tai, kad ieškovė nedalyvavo byloje, kurioje priimtas Sprendimas Mobit ir Autolinee Toscane, taip pat nepaneigia šių vertinimų. Iš tiesų informacijos, esančios nagrinėjamuose vidaus dokumentuose, atskleidimas ieškovei leistų pasidalyti ja su trečiaisiais asmenimis arba suteikti jai labai didelį viešumą. Tokiu atveju kitos minėtos procedūros šalys galėtų per šią procedūrą ja remtis prieš Komisiją.
(
1
)	2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001, p. 43; 2004 m. specialusis leidimas lietuvių k., 1 sk., 3 t., p. 331).
(
2
)	Remiantis Reglamento Nr. 1049/2001 4 straipsnio 2 dalies antra įtrauka institucijos nesuteikia galimybės susipažinti su dokumentais, dėl kurių atskleidimo nukentėtų teismo proceso apsauga, nebent atitinkamo dokumento atskleidimo reikalautų viršesnis viešasis interesas.
(
3
)	2019 m. kovo 21 d. Teisingumo Teismo sprendimas Mobit ir Autolinee Toscane (C‑350/17 ir C‑351/17, EU:C:2019:237).
(
4
)	2018 m. liepos 12 d.Bendrojo Teismo nutartis RATP / Komisija (T‑250/18 R, nepaskelbta Rink., EU:T:2018:458).
(
5
)	2019 m. rugsėjo 12 d.Bendrojo Teismo nutartis RATP / Komisija (T‑250/18, nepaskelbta Rink., EU:T:2019:615).
(
6
)	2007 m. spalio 23 d. Europos Parlamento ir Tarybos reglamentas (EB) Nr. 1370/2007 dėl keleivinio geležinkelių ir kelių transporto viešųjų paslaugų ir panaikinantis Tarybos reglamentus (EEB) Nr. 1191/69 ir (EEB) Nr. 1107/70 (OL L 315, 2007, p. 1).